text: Kabyle(i) 1 Mi gekfa lewṣayat-agi, Sidna Ɛisa iṛuḥ si tmurt n Jlili ɣer tmurt n Yahuda ɣer leǧwahi n wasif n Urdun. 2 Aṭas n lɣaci i t-iḍefṛen ɣer dinna, dɣa yesseḥla wid akk ihelken. 3 Kra ifariziyen qeṛṛben-d ɣuṛ-es iwakken a t-jeṛben, nnan-as : Eɛni ccariɛa-nneɣ tsumeḥ-as i wergaz ad yebru i tmeṭṭut-is ɣef yal sebba yellan ? 4 Yerra-yasen : Ur teɣṛim ara ayen i d-teqqaṛ ccariɛa : di tazwara Sidi Ṛebbi ixleq-ed argaz ț-țmeṭṭut, 5 yenna-d : AArgaz ad yeǧǧ baba-s d yemma-s, iiwakken ad iɛic nețța ț-țmeṭṭut-is, ddɣa di sin yid-sen, ad uɣalen d yiwen. 6 S wakka ur llin ara d sin, meɛna uɣalen d yiwen. Ur as-ilaq ara ihi i wemdan ad ifṛeq ayen yesdukkel Sidi Ṛebbi! 7 Nnan-as : Acuɣeṛ ihi Sidna Musa yeǧǧa yaɣ-d lqanun belli m'ara yebru wergaz i tmeṭṭut-is, a s-yefk lkaɣeḍ n berru ? 8 Sidna Ɛisa yerra-yasen : Ɣef ddemma n wulawen-nwen yeqquṛen i wen-iserreḥ nnbi Musa aț-țebrum i tilawin-nwen. Meɛna di tazwara mačči akka i gella lḥal. 9 Ma d nekk a wen-d-iniɣ : kra n win ara yebrun i tmeṭṭut-is yili ur tezni ara, iwakken ad yaɣ tayeḍ, d nețța i geznan! 10 Inelmaden nnan-as : Ma yella akka i d lḥala n wergaz ɣer tmeṭṭut, ulac lfayda di zzwaǧ! 11 Sidna Ɛisa yerra-yasen : Mačči d imdanen meṛṛa i gzemren ad qeblen aselmed agi lameɛna anagar wid iwumi i d-ifka Sidi Ṛebbi lefhama i gzemren ad qeblen annect-agi. 12 Aṭas n sebbat i gqeḍɛen zzwaǧ i wemdan. Llan wid i d-ilulen si tɛebbuṭ n yemma-tsen ur sɛin ara ddunit, wiyaḍ d imdanen i sen-ț-ikksen. LLlan daɣen wid iḥeṛmen iman-nsen ɣef zwaǧ, ɣef ddemma n tgelda n igenwan. Win i gzemren ad ifhem aselmed agi a t-yefhem! 13 Kra yemdanen țawin-d i Sidna Ɛisa arrac imecṭuḥen iwakken ad issers afus-is fell-asen a ten-ibarek, meɛna inelmaden-is țțaran-ten. 14 Sidna Ɛisa yenna-yasen : Anfet-asen i warrac a d-asen ɣuṛ-i, ur sen-qeṭṭɛet ara abrid, axaṭer tagelda n igenwan thegga i nutni akk-d wid yellan am nutni! 15 Yessers afus-is fell-asen, iburek iten, dɣa iṛuḥ syenna. 16 Imiren yiwen wergaz iqeṛṛeb-ed ɣer Sidna Ɛisa, yenna-yas : A Sidi, d acu i yi-ilaqen a t xedmeɣ n wayen yelhan iwakken ad sɛuɣ tudert n dayem ? 17 Sidna Ɛisa yerra-yas : Acuɣeṛ i yi-testeqsayeḍ ɣef wayen yelhan ? AAnagar yiwen i gelhan! Ma tebɣiḍ aț-țesɛuḍ tudert-agi, xdem lumuṛat yellan di ccariɛa. YYerra-yas-ed weqcic-nni : Anwi i d lumuṛat ara tebɛeɣ ? 18 Sidna Ɛisa yerra-yas : Ur tneqqeḍ ara tamgeṛṭ, ur tzennuḍ ara, ur tețțcehhideḍ ara s ẓẓur, ur tețțakkṛreḍ ara, 19 qadeṛ baba-k d yemma-k, tḥemmleḍ lɣiṛ-ik am yiman-ik! 20 Aqcic-nni yerra-yas-ed : Ayagi akk xedmeɣ-t, d acu i yi-ixuṣṣen ? 21 Sidna Ɛisa yenna-yas : Ma tebɣiḍ ihi aț-țkemleḍ deg webrid n Sidi Ṛebbi, ṛuḥ, zzenz akk ayen i tesɛiḍ, tefkeḍ idrimen-nni i yimeɣban, s wakka aț-țesɛuḍ agerruj deg igenwan! Imiren as-ed, aț-țedduḍ yid-i. 22 Mi gesla i yimeslayen-agi, ilemẓi-nni yeḥzen aṭas dɣa iṛuḥ, axaṭer d ameṛkanti ameqqran i gella. 23 Sidna Ɛisa yenna i inelmaden-is : A wen-iniɣ s tideț : iwɛeṛ aṭas i umeṛkanti ad ikcem ɣer tgelda n igenwan! 24 A wen-iniɣ daɣen : ma yella iwɛeṛ i welɣem ad iɛeddi di tiṭ n tissegnit, iwɛeṛ akteṛ i umeṛkanti ad ikcem ɣer tgelda n igenwan! 25 Mi slan i imeslayen-agi, inelmaden-is dehcen aṭas, nnan-as : Anwa i gzemren ad ițțusellek ihi ? 26 Dɣa Sidna Ɛisa imuqel-iten, yenna : Imdanen s yiman-nsen ur zmiren ara, meɛna Sidi Ṛebbi yezmer i kullec. 27 Buṭrus inṭeq, yenna-yas : Aql-aɣ nukkni neǧǧa kullec iwakken a k-netbeɛ, d acu ara yedṛun yid-nneɣ ? 28 Sidna Ɛisa yerra-yasen : A wen-iniɣ s tideț, asm'ara d-ḥyun lmegtin ɣer ddunit tajḍiṭ, asm'ara yeqqim Mmi-s n bunadem ɣef wukersi n lḥekma di lɛaḍima-s, ula d kunwi yeddan yid-i, aț-țeqqimem di tnac yid-wen ɣef yikersiyen n lḥekma iwakken aț-țḥasbem tnac n leɛṛac n wat Isṛail. 29 Yerna, kra win ara yeǧǧen ɣef ddemma n yisem-iw axxam-is neɣ atmaten-is, yessetma-s neɣ baba-s, yemma-s, arraw-is neɣ tiferkiwin-is, ad as-d-yețțunefk akteṛ n wayen yeǧǧa, yerna a t-id-tṣaḥ tudert n dayem. 30 Aṭas seg wid yellan d imezwura ad uɣalen d ineggura, aṭas daɣen seg wid yellan d ineggura ad uɣalen d imezwura.


c: text/html

text:
Immi nu turut azzan turut tifrxin
Tarut afgan ad iziln yasi tasafut
Tusiti tbiqst i tudert attili y atig
tili tuja ngh s w-addur tilit a takat
Zzrix ussan gh tudert s usqsi man mek
A ttfssit ar ttaddumt ayllix lekemx
Tgiti x ufus idusn tawent i talat
Tssut igran s trgwa tawala w-aman
Tasit i tasit taggwat ur tennit remix
Tssut urtan s w-aga tsuti s ufus
Tkwfest amud x imudal ula talatin
Timghur taydert teg taghwult tlkm taffiwin
Tarft irdn d tmzin tskert tirufin
Tskert tummit d uzenbu tagwlla gh ikin
Tllemt tadutt teg ifugga ula timlsit
Thbiti gh usmmid ula lhma w-ussan
Tinerflt axd taggwax ar n ttal afus
Tqqent iminu s tibbit ix ar am allax
Ccgh ufuz n talluzin nsuk a lmris
Ctutmx x w-akal nnderx niri y a nittuy
Ad ighzifx nili tiddi n ann slix ayur
Ar ttakuyt ar ttazzalt aser nna nix ahh
Tghawlt s izri d tmijja tksut ayyi lah
tama y inkan d uzerg ax sllax i w-urar
Awal nem a yemmi gan aflla w-awal
Gwmix g is ad nzuzzur tawessna lli ssenx
f umadal a teg taddart yakkan asafar
ig ufra tamuzunt ifsi tassasin
Tazidra nem a immi gant asaru w-aman
ssun igran n tudert awenn i w-asif
ssun addag iflujju isker tayyawin
EL ADAUUI LHANAFI
Casa ass 20/08/ 2009
Tarzzift i tbudrart d kra turu tbudrart ifek tifawt i y-udrar
D uzenzar i y-uzaghar

robotstxt: allowed

filter: keep


text:
Tag: Anagraw
IneYmisen n tsenselkemt
Dat unagraw amaynu n Windows, iger unagraw n GNU/LINUX Ubuntu, snat tutlayin n tmaziYt. Yiwet iga-yas “Berber languages (Algeria)”, tayeḍ “Berber languages (Morocco)”. Tiflut taxatart aya nna rẓmen
Read More
IneYmisen n tsenselkemt
Mraw n wussan-ddeY izrin, asmel n Wikiliks iǧiwen titiwat n DDoS. Aya idda-d ḍaṛt uyenna d-issafeY Julien Assange izenen d tankulin d-isastin g tṛmist Stratfor. G yizenen-a, ittuyaru
Read More
TaYellist
Agzul : G uYmis n tYellist n Microsoft (Microsoft Security Bulletin) n 12/04/11, ffeYen-d ittsen (17 ayd gan) imseYtayen Yef ibexsi iwtan anagraw n wammud n Microsoft. AsYwẓan
Read More
IneYmisen n tsenselkemt
Amata g titiwat n iwkkiwen d iwekkYwẓanen da d-tkkant ibenkan ittuyaqqanen s uselkim acku Yas ig tqqend yuwen ibenk USB s aselkim da irẓẓem iwaḍu-nnes. Aya n ureẓẓum
Read More
IneYmisen n tsenselkemt
Anagraw asenselkam n taggazt n Lundun (London) iga inerfi amezwaru g umaḍal s Linux. London Stock Exchange, taggazt n Lundun, tsawel Yef unagraw asenselkam-nnes ittuṣken s Linux. Iga
Read More


text:
Akabar Asduklan Adzayri
Akabar Asduklan Adzayri (s tefrensist: Parti Communiste Algérien), d akabar asduklan ay d-sbedden yimeɣnasen ifrensisen n Dzayer (iḍarren iberkanen) akked yineṣliyen idzayriyen.
Tallalit[ẓreg | ẓreg aɣbalu]
Akabar-a ilul-d deg 1920 yerna yella d afurk n Ukabar Asduklan Afrensis. Maca deg 1936, yeqqel d akabar i yiman-nnes (s uttekki n Maurice Laban), yerna amaru-nnes amatu d ameɣnas adzayri Lbacir Ḥaǧ Aɛli.
Akabar ed Wemgaru n Dzayer[ẓreg | ẓreg aɣbalu]
Deg tezwara n 1955, Akabar Asduklan Adzayri yugi imenɣi imselleḥ n Yidzayriyen i lmend n uzarug (indépendance) n tmurt-nsen, maca deg Yunyu n useggas-nni, akabar-a yeqbel imenɣi-a yerna iga ifadden i yimeɣnasen-nnes akken ad ttekkin deg yimenɣi ɣer yidis n Yidzayriyen, d aya ay yejjan Fransa ad t-tegdel. Imeɣnasen n ukabar-a ttekkan deg kra n tiytiwin deg wemgaru n Ldzayer, gar-asent tadyant ay d-yellan deg 1956, aydeg Henri Maillot, yiwen seg yimeɣnasen-nnes, yesserwel yiwen n ukamyun n yemrigen (leslaḥat) i yemjuhad.
Sakkin Uzarug : Tagdalt[ẓreg | ẓreg aɣbalu]
Deg 1962, asmi ay tuwey Ldzayer azarug-nnes, anabaḍ (lḥukuma) adzayri yesteɛref s Ukabar Asduklan Adzayri, maca deg 1964, yegdel-it yerna yefsex-it. D aya ay yejjan amur ameqran seg yesduklanen idzayriyen ad ɛawden ad msegrawen ed ad d-sbedden Akabar n Tnezwart Tanemlayt (PAGS).


text:
chant / guitare : amar sersour basse : hachemi bellali batterie : arezki baroudi percussions : rabah khalfa claviers : marc minier izlan culture amazigh kabyle berbere afrique afrika jsk dz chaoui touareg bylka bejaia tizi ouzou algerie rai yal matoub lounes idir takfarinas ait menguellet beur fm tv kabylie cheb jsmb brtv maghreb oriental dzayer dilem bouteflika mak gpk fis akbou tafsut gnawa imazighen rif chleuh setif fellag constantine oran barbes paris usma chaabi algerois mandole rcd maroc tunisie israel juif bgayet afous cirta baaziz ziani louiza mcb mob tamazight tamazgha djurdjura gouraya musulman chretien entv chawi arabe musulman hallal afrique mossad France numidie art
suite


text:
1:1 Nekk Bulus aqeddac n Sidi Ṛebbi, i d-iceggeɛ Ɛisa Lmasiḥ iwakken ad ssiwleɣ i wid akk yextaṛ Sidi Ṛebbi a d-uɣalen ɣer webrid-is yerna ad issinen tideț,
1:2 akken ad țeklen belli sɛan tudert n dayem, tudert i gewɛed Sidi Ṛebbi uqbel a d-tețwaxleq ddunit nețța ur neskiddib ara.
1:3 Yefka-d awal-is di lweqt ilaqen, ibeggen-it-id di lexbaṛ i yi-d yețțunefken s lameṛ n Sidi Ṛebbi amsellek-nneɣ.
1:4 Uriɣ-ed tabṛaț-agi i kečč, a Tit a mmi n tideț di liman i ɣ-yesdukklen : ṛṛeḥma ț-țalwit a k-d-țțunefkent s ɣuṛ Sidi Ṛebbi akk-d Ɛisa Lmasiḥ amsellek-nneɣ !
1:5 ?ǧiɣ-k di tegzirt n Kritus iwakken aț-țkemmleḍ ccɣel-nni ur nfuk ara, yerna aț-țesbeddeḍ di yal tamdint imeqqranen n tejmuyaɛ n imasiḥiyen akken i k-n-umṛeɣ.
1:6 Yal yiwen deg-sen ilaq ad yili d amdan iwumi ur d-ssukksen acemma, ad yesɛu yiwet tmeṭṭut kan, arraw-is ad ilin d wid iḍuɛen Sidi Ṛebbi, ad sɛun tikli yelhan, ad țțaɣen awal iwakken ur sen-d-ssukkusen ara wiyaḍ kra n diri.
1:7 Ilaq ameqqran n tejmaɛt ad yili yeṣfa di tikli-ines, imi d nețța i geṭṭfen lecɣal n Sidi Ṛebbi, ur ilaq ad yili d win yessimɣuṛen iman-is, ur ilaq ad ireffu, ur ilaq ad yili d asekṛan, ur ilaq ad yeskker ccwal, ur ilaq daɣen a t-ɣwun yedrimen n leḥṛam.
1:8 Lameɛna ilaq-as ad yili d win yețqabalen s wudem lɛali, d bab lxiṛ, d aɛeqli, d aḥeqqi, d win yețḍuɛun Sidi Ṛebbi, d win iḥekkmen deg iman-is ;
1:9 ilaq ad yeṭṭef deg awal n Sidi Ṛebbi yellan ț-țideț akken i t-yelmed, iwakken ad yizmir ad isselmed, ad inhu wiyaḍ yerna a d-isbeggen i wid i d-yekkaten deg awal-agi, belli ɣelṭen.
1:10 Aṭas seg wat Isṛail i gɛuṣan Sidi Ṛebbi yerna țkellixen medden s imeslayen-nsen,
1:11 ilaq a sen-terrem tikmamin i yimawen-nsen. Skarayen lhul deg yexxamen m'ara sselmaden ayen ur nlaq ara, iwakken ad rebḥen leḥṛam.
1:12 Yiwen seg-sen i ḥesben d nnbi, yenna-d : « at țegzirt n Kritus si zik-nsen d imeskaddaben, d lewḥuc iweɛṛen, d ifenyanen yețxemmimen kan ad ččen ' ' ;
1:13 ayagi i d-yenna ț-țideț. Daymi, ilaq a ten-tenhuḍ s lewɛaṛa, iwakken ad sɛun liman iseḥḥan ;
1:14 ur ilaq ara ad țḥessisen i tmucuha n wudayen akk-d lewṣayat n yemdanen ur neqbil ara tideț.
1:15 Kullec zeddig i wid zeddigen, meɛna ulac ayen zeddigen i wid ur nzeddig ara, ur nețțamen ara s Ṛebbi ; imi xemmimen-nsen d wulawen-nsen neǧsen yerna ur țendemmayen ara.
1:16 Imdanen-agi qqaṛen nessen Ṛebbi, meɛna cceṛ i xeddmen yesbeggin-ed belli ur t-ssinen ara, ɛuṣan Sidi Ṛebbi xeddmen anagar wayen yekṛeh, ur zmiren ara ad xedmen ayen yelhan.
2:1 Ma d kečč sselmed ayen yellan ț-țideț n Sidi Ṛebbi.
2:2 Ini i yemɣaṛen ad setqenɛen, ad fken leqdeṛ i yiman-nsen, ad sɛun leɛqel, ad amnen s Sidi Ṛebbi s tideț, ad ḥemmlen wiyaḍ seg wul, ad ṣebṛen i leɛtab.
2:3 Ini daɣen i temɣarin ad sɛunt tikli yeṣfan, ur ilaq ara ad ilint ț-țiqeṛṛaḍin, ur ilaq ara ad țḥawalent tissit n ccṛab meɛna ilaq ad nehhunt ɣer wayen yelhan,
2:4 ad țweṣṣint tilawin ad ḥemmlent irgazen-nsent d warraw nsent,
2:5 ad ilint ț-țiɛeqliyin, ad ddunt s ṣṣfa, ad lhint d lecɣal n wexxam, ad lhunt, ad țțaɣent awal i yergazen-nsent iwakken awal n Sidi Ṛebbi ur yețwargam ara.
2:6 Nhu daɣen ilmeẓyen ad sɛun leɛqel ;
2:7 kečč s yiman-ik ilaq aț-țiliḍ d lemtel s lecɣal-ik yelhan, sselmad seg wul akk-d țideț,
2:8 s imeslayen iṣeḥḥan i deg ur yezmir yiwen a d iwwet, iwakken ixṣimen-ik ur țțafen ara ayen n diri ara hedṛen fell-aneɣ yerna ad nneḥcamen.
2:9 Iqeddacen daɣen ilaq-asen ad țțaɣen awal yerna ad ɛeǧben bab-nsen, ur sen-țeddun ara di nneqma,
2:10 ilaq ur ten-țțakren ara meɛna ad ilin d wid imeɛnen i deg yella laman, iwakken aselmed n Sidi Ṛebbi amsellek-nneɣ ad yesɛu ccan.
2:11 Sidi Ṛebbi isbeggen-ed ṛṛeḥma-s i d-yewwin leslak i yemdanen meṛṛa.
2:12 Ṛṛeḥma n Sidi Ṛebbi tesselmad-aɣ a neṭṭixeṛ ɣef lecɣal-nneɣ ur nelhi d wayen akk n diri yellan di ddunit, a nɛic di ddunit-a s ṣṣwab, s lḥeqq d ṭṭaɛa n Sidi Ṛebbi ;
2:13 akka ihi ara neṛǧu lfeṛḥ n wass i nessaram i deg ara d-tban tmanegt n Yillu-nneɣ ameqqran, amsellek nneɣ Ɛisa Lmasiḥ.
2:14 Yefka iman-is fell-aneɣ iwakken a ɣ-isellek si ddnub yerna a ɣ-yerr d agdud-is yeṣfan, iwejden i lecɣal yelhan.
2:15 Akka i glaq aț-țețmeslayeḍ, aț-țnehhuḍ, aț-țețweṣṣiḍ s lewɛaṛa, ur țțaǧa yiwen a k-yeḥqeṛ.
3:1 Smekti-ten-id ad qadṛen wid iḥekkmen, ad țțaɣen awal, ad ilin wejden ad xedmen lecɣal yelhan :
3:2 ur kkaten deg yiwen, ad ilin d imhenniyen d imawlan n tifrat, yeččuṛen d leḥnana ɣer yemdanen meṛṛa.
3:3 Axaṭer ula d nukni zik txuṣṣ-aɣ tmusni, ur nețțaɣ ara awal ; nella nḍaɛ, nella d aklan n zzhu d wayen akk s wayes i ɣ-tesseḍmeɛ ddunit, nella d imcumen, nɛac di tismin, nekṛeh wiyaḍ, wiyaḍ keṛhen-aɣ.
3:4 Meɛna asmi i d-ibeggen Sidi Ṛebbi leḥnana-s d leḥmala-s i yemdanen,
3:5 isellek-aɣ mačči axaṭer d iḥeqqiyen i nella meɛna isellek-aɣ s ṛṛeḥma-s tameqqrant ; yessared-aɣ si ddnub-nneɣ s tezmert n Ṛṛuḥ iqedsen iwakken a d-nlal d ijdiden ;
3:6 Sidi Ṛebbi yeččuṛ-aɣ s Ṛṛuḥ iqedsen s Ɛisa Lmasiḥ amsellek-nneɣ,
3:7 iwakken s ṛṛeḥma-ines a nuɣal d iḥeqqiyen zdat Sidi Ṛebbi, a ɣ-d tețțunefk tudert n dayem i nețṛaǧu.
3:8 Awal-agi ț-țideț yerna bɣiɣ a d tesmektayeḍ ayagi kull-as iwakken wid yumnen s Ṛebbi, ad xeddmen anagar ayen yelhan, d ayagi kan i gelhan yerna yeṣleḥ i yemdanen !
3:9 Ur sṭuqqutet ara awal mbla lmeɛna ɣef wayen yeɛnan izuṛan n lejdud neɣ čaqlalat d umenɣi ɣef ddemma n ccariɛa, axaṭer d ayen ur nesɛi azal, ur neṣliḥ.
3:10 Ma yella tenhiḍ tikkelt neɣ snat win i d-yeskaren ccwal, ur k-d-ismeḥses ara, ssebɛed-it fell-ak ;
3:11 amdan am wagi yeṭṭaxeṛ i webrid n tideț, ddnub i yiri-s.
3:12 M'ara k-n-ceggɛeɣ gma-tneɣ Artimas neɣ Tucik, ilaq-ak a d-ṛuḥeḍ a nemlil di temdint n Nikubulis, dinna ara sɛeddiɣ ccetwa.
3:13 Eɛṛeḍ aț-țɛiwneḍ Zennac yellan d abugaṭu yesnen ccariɛa akk-d Abulus m'ara ṛuḥen ad safṛen, tefkeḍ-asen ayen ara ḥwiǧen.
3:14 Axaṭer ilaq daɣen atmaten-nneɣ ad lemden ad xedmen i wiyaḍ lecɣal yelhan, iwakken ad sɛun ayen ara ḥwiǧen, ur țțilin ara mbla lfayda.
3:15 Wid akk yellan yid-i țsellimen-d fell-ak. Sellem ɣef wid i ɣ-ihemmlen i gḍuɛen Sidi Ṛebbi. Ṛṛeḥma n Sidi Ṛebbi a d-ters fell-awen !


text:
LDZAYER TAMENEƔT – Yefka-d yiwen n uremmaɣ iman-nnes, ass n laṛebɛa, i yiduba iserdasanen n Tmenɣest, yernu yella yesɛa ɣer-s abeckiḍ-amiṭrayut n Kalachnikov d sin n yiseččaṛen yeččuṛen d rrṣaṣ, ɣef wakken ay d-yenna yiwen n welɣu n weɣlif n temḥaddit taɣelnawt.
« Deg ukatar n yimenɣi mgal tremmiɣt yernu s wussisen ay zgan ttgen-ten yiɣallen n Tredsa Taɣelnawt Taɣerfant, yefka-d yiwen n uremmaɣ iman-nnes ass-a, 10 Yennayer 2018, i yiduba iserdsanen n Temnaḍt Taserdasant Tis 6 n Tmenɣest, yernu yella ɣer-s ubeckiḍ-amiṭrayut n ṣṣenf n Kalachnikov d sin n yiseččaṛen yeččuṛen d rrṣaṣ. Wa d A. Abdallah yettwassnen s yisem n Abderrahmane », ɣef wayyen ay d-yenna welɣu n weɣlif n temḥaddit.
« Igmaḍ ay d-yellan deg wenrar d wid ay d-yesskanayen anmeqqen d uɛewwel n tiggtin n Tredsa Taɣelnawt Taɣerfant, ay ibegsen s teɣzef n tlisa-nneɣ tiɣelnawin, akken ad reglent abrid i s kra n warram ara iḥakṛen tummda d tɣellist n wakal aɣelnaw », ɣef wakken ay d-tenna teɣbalut-a.


text:
ADELBODEN (Swis) – Atrici Marcel Hirscher yerbeḥ ass n ssebt deg Adelboden, i tikkelt tis 51 Taqbuct n umaḍal n Teḥnaccaḍt n udrar alpin, yezwar s 2 min 28 sec 63/100e, Anerwiji Henrik Kristoffersen akked Ufransi Alexis Pinturault s 17 akked 21/100e.
Almend n rrbeḥ-is wis 6 n tsemhuyt, Hirscher, yewwi yakan sḍis n tikkal ‘’gros globe’’ (takurt tameqrant), isat ɣef umeccaq i yes-s yeǧǧa wiyaḍ, s 114 n tneqqiḍin ɣef umezwaru i t-id-iḍefren Kristoffersen akked 272 ɣef Pinturault, i d-yuli ɣer umḍiq wis 3.
D wis semmus i d-yekkan seg uderrir amezwaru, Pinturault, i irebḥen takurt tameqrant n useggas 2017, s 4/100es sdat Hirscher.


text:
Tijmilin i ttarran Leqbayel, d imdanen neɣ d tidukkliwin, i yinaẓuren, i yimeskaren, i yimussnawen-nneɣ d ayen yelhan ; d ayen yelhan, imi xersum d imdanen, d tidukkliwin i as-yettarran tijmilin, mačči d ... Ayen iɛeddan ttarran tijmilin, mi yemmut umdan dayen ; iseggasen-a ineggura, yennulfa-d wauyen yifen aya : ttarran-asen tijmilin skud llan. Annect-a daɣen d ayen izaden.
Neẓra yakk anwi i yettarran tijmilin-a, am wakken i neẓra daɣen acuɣer i (d)asen-ttarran. Takti d tasehlant maḍi maḍi. Tamezwarut, tella lemɛanda gar yimdanen, gar tudrin, leɛrac, tidukkliwin, atg. Neẓra yakk amek gan Leqbayel. Maca imi ɣer wannect-a i ttemɛanaden, a Rebbi ibarek ! Awi-d ukan ad naẓ ɣer sdat cwiṭ !
Ihi akka yal wa ira d-yesken “ɣur-sen” deg taddart-nsen, deg lɛerc-nsen … anaẓur, ameskar, amussnaw … mussnawen, mucaɛen … Γas akken tikwal “ɣur-sen”-nni ur yesɛi anamek. Di tegti, win iwumi akken i rran tajmilt (akken ad d-seknen belli “nsen”), ur yeddir ara gar at taddart (lɛerc, taɣiwant…), ur t-ssinen ara maḍi. Aṭas n yinaẓuren n Leqbayel i d-trebba Lezzayer (tamaneɣt), Fransa, … Aṭas ur nessin werğin taddart-nsen … alamma d ass n tenṭelt, ma yella di taddart i yemḍel. Wicqa, ɣas akken !
Ihi lhant tijmilin ma nerra-tent i wid irefden d asawen ccna n Leqbayel, tutlayt-nsen, idlees-nsen, … Lhant tejmilin ma nerra-tent i wid i d-yefkan kra yelhan i ccna, i tutlayt, i … n tmaziɣt, s umata. D acu kan ilaq ad nefhem, yewwi-d ad negzi annect-a : acennay, neɣ amedyaz, neɣ amussnaw ma mussnaw, ma mucaɛ, ma … mačči n At taddart-is kan, neɣ n At tɣiwant-is kan … D tidet, d baba-s d yemma-s i t-id-yeğğan, d taddart-is i t-id-yefkan …maca netta yefka-d deg ccna-s, deg yisefra-s, deg tmussni-ines, deg … i medden akken llan, i Leqbayel akken llan, xersum wid i t-iḥemlen. Annect-a, ilaq ad gen Leqbayel deg wul-nsen, deg wallaɣ-nsen. Yella waya, yella wayen yifen aya.
Maca … Llan wid i d-yefkan i tmaziɣt (tutlayt, tasekla, amezruy, …) aṭas aṭas, ɣas akken mačči d Leqbayel … deg lasel ! I wi, anwi ara asen-yerren tajmilt ? Ur uklalen ara tijmilin ?
Fiḥel ma nedber-d akk wid ixedmen tamaziɣt, wid ixedmen fell-as, maca llan wid ur nezmir ara ad nettu, wid ur nlaq ara ad ten-nettu, acku idlisen i d-ğğan mazal-iten ddren, zgan gar wallen-nneɣ, ɣas akken nutni mmuten. Ad d-bedreɣ tawacult Basset (René, Henri akked André), deg tutlayt akked d tsekla ; deg umezruy (neɣ azermezruy), yella Gabriel Camps ; deg tesnalest, yella Pierre Bourdieu. Llan daɣan Yibabaten n Yirumiyen yecban Dallet. Umuɣ ɛezzif, mačči d yiwen ad t-id-nebder da.
Wi yakk i d-bedreɣ d wid ur d-bdireɣ ara mačči d Leqbayel, mačči d Imaziɣen asmi d-lulen, asmi meẓẓiyit, maca asmi i ssnen d acu i d ddunit, fernen d acu ara gen deg ddunit-nsen : xtaren tamaziɣt. Llan dɣa gar-asen wid ihemmlen tamaziɣt, akken ḥemmlen tirwiḥin-nsen, imi werğin beddlen abrid i d-wwin si tazwara. Am wakken iyi-d-tenna Camille Lacoste-Dujardin, yiwen n wass deg jember 2007 : “Seg wasmi i ssneɣ tamacahut n Leqbayel (deg yiseggasen n 1950), dayen ḥemmleɣ-tt, seg yimir ur zmireɣ ara ad tt-ğğeɣ.”
Γurwet ihi ad tamnem s “le mythe des origines” !? Llan wid i d-ilulen d Ifransisen, taggara uɣalen d Imaziɣen ; llan wid i d-ilulen d Imaziɣen (Leqbayel), taggara uɣalen d ….
© Kamel Bouamara


text:
Tskr tmsmunt tadlsant tamazight g Italya agraw nns yuman ass 14 fibrayur 2010 lli d immagaren d w-ass amadlan n tayri , igg ula tamatart n tayri lli izdin imazighen n Italya d tmagit nns d wakkal nns waxa muddan s tmizar yadni . ittuskar ugraw ad g asayrur n (ARCI-Milano) lli isbrraken tamsmunt (A.C.B) n Italya . Tizi lli ghran imdukal umaris aqbur anqis n tadrimt d taskla mchachand fllasn itawskar umaris amaynu igg ghimk ad :
Aslway : Vermondo Brugnatelli seg Milano -Italya-
Amzza n usliway : Edahdouhi Kamal Seg Tanja – Maroc
Amara yuman d Imhdi : Hanine Lahcen Seg Tiznit – Maroc
Imsmaln : Ould Mohand Larbi seg Tzi-uzzu -dzayr,El oufi fatima seg Agadir-maroc,Nicoletta Prandi seg Bergamo -Italya , mohmed Zaani seg Tazagurt – Maroc , Kabouri Hassan seg Errachidia – Maroc , Ali Kohine seg Tiznit – maroc .


text:
Yezhoù dravidek
Ar yezhoù dravidek a zo anezhe ur familh-yezhoù enni ur 26 yezh bennaket komzet gant tro-dro da 200 milion a dud e kreisteiz India ha Sri Lanka dreist-holl. Kavet e vez un nebeud re ivez e lec'hioù zo eus Pakistan (brahweg), Nepal ha reter ha kreiz India. N'eus war a seblant liamm ebet etre ar yezhoù dravidek ha n'eus forzh peseurt familh-yezhoù all.
N'eo ket sklaer nag eus pelec'h e teu ar yezhoù dravidek na penaos int deuet da vezañ komzet el lec'hioù ma vezont kavet hiziv. Perzhioù boutin a vez kavet etreze hag ar yezhoù ouralek hag ar yezhoù altaek a c'hellfe dont diwar darempredoù etre ar yezhoù-se met n'eo ket ken sklaer e vefe ul liamm familh kenetreze.
Ul levezon bras en deus bet ar sañskriteg war ar c'hannadeg, ar malayalameg hag an telougoueg dreist-holl. Tostoc'h eo an tamileg eus ar yezh dravidek orin (kent-dravideg) dre ma'z eo bet levezonet nebeutoc'h gant ar sañskriteg.
Taolenn
Listenn ar yezhoù dravidek[kemmañ | kemmañ ar vammenn]
(e druz emañ ar yezhoù anavezet evel yezhoù broadel India):
Yezhoù ar c'hreisteiz[kemmañ | kemmañ ar vammenn]
Yezhoù ar su-kreiz[kemmañ | kemmañ ar vammenn]
Yezhoù ar c'hreiz[kemmañ | kemmañ ar vammenn]
Yezhoù an hanternoz[kemmañ | kemmañ ar vammenn]


text:
Cette exposition est d’abord un témoignage de solidarité, solidarité qui prend toute son ampleur en ce premier mai*. C’est un geste amical mais aussi une action concertée. Ces œuvres d’art, notre production que nous exposons ici à l’occasion de la fête du travail nous permettent d’aborder un aspect de la destination et du devenir de… Lire la suite Mohammed Khadda: une exposition dans une usine
Essalam 3likoum, khouna Nadjib ! teqder t3arrafna b’rouħek (win zedt, win kbert, la formasyon ta3ek) Salam khou, Mohamed Nadjib Bouznad fi 3omri 29 sna, zayed w’kaber fel Qobba (Kouba), Alger. Wlid ej-jenerasyon Stan Smith, souq el fellaħ, jenerasyon li chafet errayes Boudiaf (Allah yerraħmou) maqtoul f televizyon en direct !! kaber f echok ak chayef (yedħak)).… Lire la suite Et-tswira sosyal (la foto sosyal): interview ta3 El Marto m3a el fotograf el djazayri Nadjib Bouznad
Essalam ɛlikoum, khouna Adem Yahiaou ! Teqder tɛarrafna b’rouḥek? (win zedt, ama ɛam, el michwar taɛek ? Salam ! fi ɛamri 29 sna kbert Ya mḥaynek, zayed fi Alger w mrabbi f l’Algérie djewwazt 6 snin men ḥyati yaɛni moment important taɛ ḥyati win en-nass tabni biha chakhssiya dyalha djaweztha fi djanet (94-2000) qrit management des entreprises maɛalaqach… Lire la suite Et-tswira sosyal (la photo sociale): interview taɛ el Marto mɛa el fotograf el djazayri Adem Yahiaoui


text:
Azawax
Azawax d aqejjun yettidiren di tama n tefriqt ugafa, yekkad y isem Azawax seg awal Azewwax (Tamaziɣt): win yettzuxun acku ṣenf agi n iqejjan d win iḥemlen ad isken iman-is. yettidir deg unẓul n tefriqt ugafa, ɣur itargiyen di tama n Mali, Nijer, Burkina faṣu ..., ssawalen-as deɣen Sellugi Atargi.
Amezruy[ẓreg | ẓreg aɣbalu]
Yella di temnaṭ n Saḥel "anẓul tefriqt ugafa" si zik, ibaned di Tuṛuft deg segwasen n 1970. Asegwas 1981, amqun agraɣlan n teɣri n iqejjan (FCI) tga azal i y Iri Azawax. Di tdra, Aqejjun agi yella yettwaxdem iw gmer, arured ines iwulem iw ḍfer n waniren d yefrax. Cvaḥa ines teǧǧat daɣen ad yili d aywal n tamunt. Isem "Azawax" yekkad seg tmaziɣt "azuwax" yellan di teqbaylit.
Asekkil[ẓreg | ẓreg aɣbalu]
Fsus yarna d amegraw, d aywal izemren ad y aazel iman-is, abaada ɣef ibaṛṛaniyen. ur yettqellib ara ɣef usilef. D addfut yarna d apelfaf, ilaq-as usaɣad aṣebri


text:
Mixayel Aleksandrubicc Bakunin
Mixayel Aleksandrubicc Bakunin (s trusit Mиxaил AлekcaHдpoBич БakyHиH), imi qqaren tikwal Michel Bakounine, illul ass 30 di mayu 1814 di Primuxino, di tmurt n Rrus, imut ass amenzu di yulyu usseggass n 1876 di Bern, tamurt n Sswis d afilusuf awernaḍ (anarchiste). Acḥal d asseggas d Pierre-Joseph Proudhon illa-d d tala-s n tikta.
Ass-mi idder di Mosku d Saint-Petersburg illa issuqul-d imarayen ilamniyen am Hegel d Fichte ar trusit. Di 1842, yusa ar tmurt n Lalman u si imi iwweḍ imlal n ilmeẓyen inelmayen n tmurt n llalmen di Berlin. Syin, idda ar Fransa anda imlal d Proudhon d George Sand u issen-d daɣen imnejla n tmurt Polonya. Si Paris, iruḥ ar tmurt n Swiss anda izdaɣ kra iseggasen u anda ikki u igar tamawt ama s tiga am tikti d ṭaqa n imussuten inelmayen.
Ass-mi akka I illa izdeɣ di tmurt n Swiss, anabaḍ n tmurt-a ira a t-isqarqer ar tmurt-is, tamurt n Russ. Bakunin yugi. U tigin-a ines tessassa as-d tukwsa n wayen isɛa, ama d axxam ama d ayen nniḍen. Di 1848, di tuɣalin-ines ar Paris, yura kra n wawalen d imsarɣiyen mgal tamurt n Rrus u dgha anect-a iwwi yas-d tufɣa si tmurt n Fransa, ittwaqerqer-d seg-s.
Amussu agrawliw n 1848 ifka yas abrid s wayes ikcem ar gar kra n trebbuɛa ifetlen arway d tektiwin ɣef tugdut. Ikki deg umennuɣ n Dresde n 1849 u dinna dɣa I ittwarez, “taɣdemt” teddem fell-as tamgart, u ittwarez “ar laxart”. Fkan-t, neɣ rran-t, s ifassen ttwaqnen, I udabu n tmurt n Rrus, win izemmemen fell-as tawwurt n tazult u I t-yuznen, kra issegwassen s yin, ar lka n usemmar n Siberya deg useggas n 1855.
Deg useggas n 1861, deg yiwen n ttriḥ i s-fkan I kra n wussan irwel ar tmurt n Japon, d Iwunak Idduklen u tagara ar tmurt n Lingliz. S yin idder akw tudart-is di Turuft, ladɣa di tmurt n Sswis. Di 1869 issali yiwet n tdukli tasertant: Tadukli Tanemlayt n Tugdut. Maca ugin as I tdukli agi ines anekcum ar tmenzut n Tagraɣlant Inemahalen (Internationale des travailleurs), nnan as tadukli inek ulac deg-s tirrebbuɛa tigraɣlayin. Dɣa assegwass nni, tebḍa Tdukli ya u wid illan ttekkin akw deg-s ddan ar Tagraɣlant Inemahalen iman nsen, myal yiwen ansi I ikka.
Di 1870 isseker-d ahetrwel d ummennuɣ di Lyon, maca ur issaweḍ sani n kra. Maca xas ilul-d din immut din umenniɣ-a, izga, kra iseggasen s yin, d amedya di Tɣiwant n Paris. Karl Marx d Friedrich Engles ufan as anamek diɣen: tasnaraft n tigellel.
Deg useggas n 1872 Bakunin essufɣen-t seg ukabar amarksiẓri di temlilit n la Haye imi imgaraden di tamuɣli netta d Marx. Marx inna ilaq uwanek anemlay ar isseddun timsal ar tuksa uwanek s wadda, ma d Bakunin ur iwala ara I wacu awanek akken ad tili tuksa ...uwanek-a.
Xas akken Bakunin, si zik, ittwali di Marx tigzi ɣef sin iḍaren, maca yufa-t tikwal ittzuxu u imiren id-inna d akken abrid n Marks ar Tesnaraft ar yawwi wid iddan deg-s u ma s yis-s urǧin ad tili tegrawla tanemlayt. Bakunin iceḍ daɣen imi iwwet di Marks ɣef iẓuran-is udayen u Marks inna daɣen ɣef Bakunin belli ittargu deg iḍ deg ass u ɣef anect-a Bakunin inna-d : d tidett!
Iffeɣ Bakunin seg wannar umennuɣ di Luganu deg useggas n 1873 u immut di Bern ass n 1 di yunyu 1876. Issal-id u eǧǧa-d amussu agraɣlan awernaẓri. Tawernatt macci kan d arway, di tazwara d ameggel n tikta, d amennuɣ ɣef izerfan, d tugin n tesnaraft uwanak ɣef wudem n tugdut.
Asirem d tektiwin n Bakunin fɣent-ed deg udlis-is Ilu d Uwanek. Fell-as netta tura Madeleine Grawitz Bakunin di teẓririgin Calamin-Levy 2000.


text:
W H E E S S S S H. S S S S
H E E S S S S H. S S S S W
H. S S S S H E E S S S S H. S S S S
E S S S S S S S S S S S S S S E S S S S S S S S S S S S S S
E S S S S S S S S S S S S S S E S S S S S S S S S S S S S S
E S S S S S S S S S S S S S S E S S S S S S S S S S S S S S
H S S S S S S S S E S S S S S S S S S S S S S S
E S S S S S S S S S S S S S S E S S S S S S S S S S S S S S
E S S S S S S S S S S S S S S E S S S S S S S S S S S S S S
E S S S S S S S S S S S S S S E S S S S S S S S S S S S S S
H S S S S S S S S E S S S S S S S S S S S S S S
PM PM PM PMPM
H E E E S S H E E E S S H E E E S S
W Q. S S Q E. S Q. S S Q E. S
Q. S S Q E. S H S S S S S E S H. S S S S
H S S S S S S S S H. S S S S
H S S S S S S S S H S S S S S S S S
SOLO


text:
RICERCA NEL SITO:
HOME > A04 > amda
PAROLA : amda
LUNGHEZZA : 04
ALFAGRAMMA : aadm
ELENCO PAROLE CONTENUTE IN : amda
di 02 lettere :
am
md
da
di 03 lettere : amd mda
ALCUNE PAROLE CHE CONTENGONO : amda
amdab amdac amdahltest amdai amdal amdanda amdar amdaro amdavi amdaniel
FRASI CHE INIZIANO CON : amda
amda amdab amdac amdahl amdahl amdahltest amdai amdal amdal amd amd ti amd amda
amda amda amdab amdac amdahl amdahl amdahltest amdai amdal amdal amd ti amd amda
amda amdab amdac amdahl amdahl amdahltest amdai amdal amdal amd ti amd amda amda
amda amda amdab amdac amdahl amdahl amdahltest amdai amdal amdal amdanda amd
amda amdab amdac amdahl amdahl amdahltest amdai amdal amdal amdanda amd amda
amda amda amdab amdac amdahl amdahl amdahltest amdai amdal amdal amdanda amdar
amda amdab amdac amcr amcro amcs amct amcu amcvac amd amd amd ti amd amda
amda amda amdab amdac amdahl amcs amct amcu amcvac amd amd amd ti amd amda
amda amdab amdac amdahl amcs amct amcu amcvac amd amd amd ti amd amda amdab
amda amdab amda amdab amdac amdahl amdahl amct amcu amcvac amd amd amd ti amd
amda amdab amdac amdahl amdahl amct amcu amcvac amd amd amd ti amd amda amdab
amda amdab amda amdab amdac amdahl amdahl amdahltest amcu amcvac amd amd amd ti
amda amdab amdac amdahl amdahl amdahltest amcu amcvac amd amd amd ti amd amda
amda amda amdab amdac amdahl amdahl amdahltest amdai amda amdab amdac amdahl
amda amdab amdac amdahl amdahl amdahltest amdai amda amdab amdac amdahl amdahl
amda amdab amdac amdahl amdahl amda amdab amdac amdahl amdahl amdahltest amdai
amda amdab amdac amdahl amdahl amdahltest amdai amdal amdal amdanda amdar amdaro
amda amdab amdac amdahl amdahl amdab amdac amdahl amdahl amdahltest amdai amdal
amda amcvac amd amd amd ti amd amda amdab amdac amdahl amdahl amdahltest amdai
amda amdab amdac amcr amcro amcs amcs amct amcu amcvac amd amd amd ti amd
amda amdab amdac amdahl amcs amct amcs amct amcu amcvac amd amd amd ti amd
amda amdab amdac amcr amcr amcro amcs amct amcu amcvac amd amd amd ti amd
amda amdab amdac amcr amcro amcs amct amct amcu amcvac amd amd amd ti amd
amda amdab amdac amdahl amcs amct amcu amct amcu amcvac amd amd amd ti amd
amda amdab amdac amdahl amdahl amct amcu amct amcu amcvac amd amd amd ti amd
amda amdab amdac amdahl amdahl amdahltest amct amcu amcvac amd amd amd ti amcro
amda amdab amdac amdahl amdahl amdal amdaniel amcu amcvac amd amd amd ti amda
HOME > A04 > amda
3355041590 QP614LK
Tutti i dati sono automaticamente, anche se accuratamente raccolti da fonti di pubblico accesso. Le frasi vengono selezionate automaticamente e non sono destinate ad esprimere le nostre opinioni. Il contenuto e le opinioni espresse sono esclusivamente a nome degli autori delle frasi.
info@centrohd.com
RANDOMAMAZON NEW!!
TIPOGRAFIA LAMPOESTAMPO
CENTROHD


text:
Tirekkisent n tutlayt (language archeology)
Imentilen n unuri n iřsawen mseɣwen niɣ qqnen ɣar waṭṭas n tmesřayin. Xmi itmetta utarras iḍaffar it yiřes ɣar tmeḍřin. Maca iřes, ca n twařatin itfaqa-d. Waxxa itfaqa-d s ijj n warruḍ nneɣni, maca refhamet nni i das iwca bab nnes tɣima tarwes dayes aṭṭas. Ad negg neccin nnuryen ait n iřsawen, uca iqqim wawař, ma awař nni iqqimen nzemmar ad zzayes nessen axarreṣ n weydud? D manaya ixseɣ ad aniɣ s trekkisent n tuylat. Zi tusna n tuylat niɣ zeg warruḍ i yarreḍ wawař, nzemmar ad neqqaz x uxarreṣ n weydud n zic, sminzi awař d ijj n ufaris (product) n yewdan. Zi teɣmarta nzemmar ad nsiden (take into account) aqa tuylat ɣares udem n trekkisent. Da itaff aqa awař waxxa immut, itɣima weẓwar n uxarreṣ yuyeř. Ḥuma ad naǧeɣ di tusna, ad awem d idareɣ ca n wawařen ɛad ǧan maca war zzaysen ntemsawaḍ di tudart nneɣ. Ad nebda zi Murrakuc, awařa dayes tnayen n iẓewran n wawařen:
mur+akuc, awař amezwaru (mur,amur,t-ammur-t) iqqim iddar, nessawař zzayes jaraneɣ maca awař aneggaru (kuc) war iqqim ca. Mani xseɣ ad awḍeɣ s manaya? Tawnafit (curiosity) I tɣiwant n tarezzut (common research) deg iyyara ɣares aṭṭas n tɣemmura. Deg iyyara, nfeɛ iwařa inni yarezzun deg iyyar n ddin mařa xsen ad awḍen ad ssnen aqa Imaziɣen tuɣa ɣarsen ijj n Arebbi qqaren as Akuc; Akuc-a war d ikka ca zeg ujenna, ntaff uřa d Ibureɣwaten tuɣa qqaren akuch, yakuch di tẓaǧit nsen. Ad nbedd ɣar wazzay n imesnawen n tuylatin d min ɣa yaymen zi ‘mur-akuch’.
a.twafit tamezwarut, aqa timawařin n [mur+akuch], mmarsent zzat ijj I wayawya, ixs ad yini war din ca n temɣunt niɣ tazeřɣa (particle) I issaɣan jar mur d akuc. Di Tmaziɣ n yiḍa war nzemmar ad nini: t-ammur-t temsaman*, neqqar t-ammur-t n temsaman. Manaya ixs ad yini aqa Tmaziɣt taqdint ad yiři tuɣa zemmaren ad ggen tawinest (sentence) am war dayes n. n iwɛar ad iweddar zeg wemcan nnes, war iǧi ca amcnaw tirgařin nneɣni: r,k (sars—sas, faren—fan, ɣers–ɣars–ɣas ’slaughter’, curḍu-co?du), kksi—si. Amc tessnem aqa din aṭṭas n iřsawen war tiwyen ca tazeřɣa amcnaw Marakech city= tandint n murakuc, war iǧi= tandint n mur n yakuc!
b.Twafit wis tnayen tesscan aneɣ aqa Tmaziɣt teggur teddakkʷař d tawtent (feminine)! Min xseɣ ad iniɣ s wawařa? Awtem d tewtent aqa ayen uřa deg wawařen: din awařen iwtman, din tiwetmin, amcnaw da swadday: ajenna= d awtem (masculine) aẓru=d awtem ayur=d awtem Maca din awařen d tiwetmin amcnaw: t-fuc-t=d tawtent (feminine) t-addar-t=d tawtent t-aziři=d tawtent (full moon) War iǧi ca marra iřsawen kif-kif deg wazzay n iwetman d twetmin. Sennej i manaya, min iǧan assa d awtem war itɣimi ca s uɣiř I řebda d awtem; izemmar ad idweř d tawtent. Mani xseɣ ad awḍeɣ s manaya? U mayemmi nniɣ aqa Tmaziɣt tmuṭṭuy zeg wewtem ɣar tewtent? Ad nedweř ɣar mur+akuc. Da ntaff aqa isem: [tammurt] tuɣa-t d awtem, war xseɣ ca ad iniɣ tuɣa-t d aryaz! Sminzi d aryaz awtem i yeggin tawtent niɣ ḥuma war tidfeɣ ca di tmesract n řfaz niɣ asnuḥyu (discrimination), ad iniɣ aqa talalit (birth) n wawařen twaggen s uxareṣ n iwetman. Di Tmaziɣt n zic tuɣa war qqaren ca [tamurt+akuc]. Min ɣa nefhem zi manaya? amur netta d amezzwer (the original) n wawař, war iǧi zi tmurt I d ikka amur, zi amur I d tekka tmurt. Amur d řaṣeř, tamurt d taseṭṭa (branch).
c.Twafit wis třata, nzemmar ad naff tareẓmi (solution) n uslugen (standarisation) n Tmaziɣt deg wawařen n zic. ḥuma war netɣimi ntemsisi aṭṭas ak wayawya, ad nedweř ɣar mur+akuc, da ntaff aqa [t-ammur-t], ixes ad tnari t-amur-t. Abaru n wawařen i iǧan di Tmaziɣt n zic, d tenni d taɣmart manis ɣa nexẓar ɣar zzat, ad aneɣ tesscen tfawit i tarezzut. d.twafit taneggarut, wenni umi neqqar assa maruk (Morocco) d isem inɛarqe-d zi Tmaziɣt: mar=mur (amur) , uk inɛarqe-d zi kuc (akuc, yakuc), Aqa din ɛad ɣar wakuda řegnus qqaren as i Lmeɣrib murrakuc. Mařa narzu mammec das qqaren di tuylat n Tfarisit ad naff ɛad rux: qqaren as Murrakuc. Iwdan xmi tidaren tandint n Murakuc, war txarṣen ca di min yexs ad yini wawařa, txarṣen di jameɛ-lefna! War txarṣen ca deg wejdab tuɣa teggen Imaziɣen x Yakuc. Amcnaw xmi ntidar Chigago, itas aneɣ-d ɣar řbař ‘Sears Tower’, ‘Lincoln Park zoo’, maca war ntettu ca aqa Chigago di ijj n yisem n Ihindaweyen n Umarikan. Chigago inɛarqe-d zi chicagoua, awařa ixs ad yini: ticcart. Ma itadeff aneɣ ɣar waǧi xmi neggur ɣar murakuc belli neggur ɣar tmurt n Yakuc, niɣ xmi neggur ɣar Chigago aqa neggur ɣar tmurt n ticcart! Ad nzar ijj n wawař nneɣni: [a(d) yegga-c Arebbi řebyaḍ]! Niɣ [ad ac iwc Arebbi řebyaḍ]. Aɛraben qqarent i tuccemřeč. Awař deg iyyar n temkussna (semantic) d ijj. Da Imaziɣen war xsen ca ad farnen tuccemreč ak waṭṭan (sickness).
Manaya ixs ad yini aqa awař n: umellal, acemrař imuṭṭi zeg iyyar n temkussna waxxa Tmaziɣt teccur s wawařen n Tuccemreč: CML= acemřař, tuccemřeč, acemřař, icemřařen, cemřeř, umřir, imřiřen, amřiř, mrič, tinemřeč (populus alba) uca řuḥ xas am nni….ad yiři war xsen ca ad carcen tuccemreč ak řebyaḍ! Sminzi aṭṭan mammec mma igga itɣima d ccamet di tneffut (the soul) n utarras niɣ n wartu. Maca mařa nedweř ɣar umezruy n ‘rebyad’ ad naff aqa ikked zeg waṭṭan I ireqfen tini (tayni) n Lmeɣrib deg wass n 1887. Awař n ‘Řebyaḍ’ qqaren aqa izḍeɣ di tmurt n Lmeɣrib. Xmi ireqqef cjart n tini, afar nnes iddekkwař d acemřař. Din wi iqqaren Řebyaḍ i ca nneɣni maca war ɣares da ca amcan di třemmizta! Ad nemuṭṭi ɣar walili, isem n jj n tendint d taqdint di tmurt n yakuc. Xmi ntesřa awařa netxarreṣ deg umenkud (empire) n Roma: Volubilis. Di tidet, awařa aqa d Maziɣ ikked zeg weẓwar n: ařiři (oleander). Tandinta tuɣa iddebbara xas, deg ijj n wadud, ajeǧid umi qqaren Yuba wis tnayen d mmis batlimus. Ad nessquḍed awař, xseɣ ad iniɣ s manaya aqa tuɣa nuffa sennej isem n tmurt mani izedɣen Imaziɣen d maziɣ (murakuc), uřa d tineddam d timaziɣin amcnaw walili, tiṭṭawin, agadir, maca qbeř ɣa neẓwa ɣar wasmawen n tneddam, ad neqqim di walili.
a.amezwar, tammurt n murakuc tuɣa tessyama ařiři, s uya i das ggin isma. Manaya imsasa ak yisem n tendint n Tiṭṭawin, řa nettat ggin as isma minzi aqa dayes aṭṭas n tařawin n waman; tiṭ tarwes deg isem n weɣbař, aɣbař (source) qqarent i mani ǧant tařawin. Umi d nɛarqen waɛraben ɣar Tmezɣa, uca imucan umi qqaren aɣbař gginas ɛin aɣbař (ɛin=tiṭ s taɛraft) arni xas ism nnes i ɣares. Ɛad rux ntaff dcurat d tneddam amcnaw ‘Ɛin ɣbala’, Din imucan di Dzayar třaɣan asen ‘source ɛin aɣbal’ niɣ ‘source d’ain aghbal’. Ad nessquḍed awař, Imaziɣen ewcin isem n imucan I di tuɣa tařawin s waṭṭas, eggin as aɣbař, usin d Aɛraben arenyen xas “ɛin” waxxa anamek (Lmeɛna) d ijj, ssenni usin d Ifransisen arenyen xas “source”. S wammu I qqimen wasmawen n Tmaziɣt ddaren ař assa. Ɛawd ntaff tandint n ‘Gelmima’ qqaren as s Tmaziɣt agelmim, minzi aqa dayes igelmimen (ajeřmam n waman). Sennej i manaya, mayemmi war das třiɣin ‘alili’ ‘ařiři’. Ma tuɣa isem nnes qqaren as ‘ařiři’, ssenni ggin as niɣ idweř ‘wařiři’?. Di Tmaziɣt drus n wawařen i ibeddan s [w], amcnaw mammec ntaff di tandint n: wargla, warzazat, wehran, maca ca x ca ntaff aṭṭas n ismawen beddan s a: aẓru, aẓila, ajdir, agadir, asfi, azemmur, ameẓmiẓ, uca řuḥ xas ammu….
b.Amnus nneɣni dey iyyar d ijj, mayemmi tandint n ‘walili’ war das qqaren ca ‘alili? S ijj n wawař nneɣni, manis d ikka [w] ař ami iqqim yuẓeɣ (grammaticalization) x ‘ařiři’’? Amezwar ad nessen imucan mani tiřin: (i)ijj n w-aryaz-w= this=the (ii)wa-nita-w= this=the (iii)w-nni-w= this=the Waxxa wa ibeddeř udem nnes, iqqim ɛad ɣares ca n jjehd n wesscan (it retained some demonstrative force); wa ak-d ta ntaffiten di: wanita, tanita. Neqqar asen amqin n uziyyar ‘pronoms d’appui’. Wa iddakkʷař d win, wiin. Wa i inni yudsen, win d wiin i yinni yiggʷjen. Wa d awtem itmun ak wawařen n iwetman amcnaw xmi neqqar: wa d aryaz , ta d yeǧis. Mařa nedweř ɣar tuylatin tiqdimin ntaff awařen carcen amcnaw: Tamiṣrect taqdint:Aramaik:Tmaziɣt/Tuareg pw / pwyhwwa / wu tw / twyhyta / tu ipwinnunwin Ad nessquḍed awař, mařa nedweř ɣar umezruy n Tmaziɣt taqdint ad naff aqa [wa] i iǧan deg isem n tendint n [walili] netta d asekkiř i immuṭṭyen zi demonstartive pronoun ɣar definite article: ařiři= oleander; walili= the oleander. Ad nessedmar Tmaziɣt ak-d Tlatinect ḥuma ad nefhem mliḥ. Di Tlatinect illus amcnaw= wen(ni), s Tmaziɣt. Ad nexzar min ewcin [Illus ille, illa, illud] deg wařsawen n midden. Ille=====→el (el hombre) di Tseppanyut Illa=====→la (la niña) Ad narzu di Tfansist: ille n Tlatinect (Tuylat n Romance) turud le: Ille=====→le (le chat) Illa=====→la (la maison)
Am nni uřa di Tṭalyant (il la) u deg waṭṭas n iřsawen n midden. Wenni ixsen ad issnen aṭṭas x manaya izemmar ad idweř ɣar tuylatin tiqdimin, minzi tarezzut di Tmaziɣt icewwar as twiza ḥuma ad nessen tamhazt (evolution) n tuylat nneɣ.


text:
Iga useggwas Amazigh, negh ay lli mu nttini: id n innayer, tagwlla n innayer, Hgguza d ismawen yaden yat tmeghra lli s d iqan imazighen ad is is sfuglan kra igat yan s tgharast nes, mek lli nit yadelli s is sfuglan at dar negh zikk ula ass a, macc ass a, Asggwas Amazigh ur sul g is helli nri ad ig ghas tamelda y-ad nna gh ar ttmunen medden, tawja, ayt taddart, ayt w-asun (Village) negh akkw tajmaat… macc ass a, darat ay lli d ibbi umussu adelsan Amazigh gh twada nes, iqan-d useggwas ad ad ig tawwuri n tawunkt (Etat), ad s is tsfugla am (zund) netta, am akkw iseggwasen ann yaden… Aseggwas Arumi, d useggwas Amuslem…
Darat lli gh tsissen (reconnait) tawunkt (etat) s Tmazight d awal unsib (Langue Officielle) n tmazirt negh, Aseggwas Amazigh ilemma iqan-d ad ittef amras nes gh w-ammasen yattuyen, may ad af illa f tawunkt ad g is tsker “asunfu” (vacance), yili fellas ad g is tsker mek lli tskar igh kcmen iseggwasen ann yaden, ad g is sfuglan ayt tamurt (Lmgharba) y-akkw s timmad nsen (kulluten) s tmelda y-ad (occasion)… mek ann rad s is tsissen tmazirt negh s imezdagh nes imzwura lli jjun ur iflen ad sfuglan s tamyurt ad tasutin f tasutin ay ad…
Ar awn(t) tsselkam tawja n umaynu Azulen nes i lmend n useggwas amazigh Amaynu 2962, mek llit tsselkam i ku afgan gh iggi n w-akal.
Aseggwas Amazigh Amggaz i ku mad igan Tamazight ula Amazigh.


text:
Deg useggas n 1989 i tebda terbaet « IZENẒAREN » tikli deg ubrid n ccna amḥaddi s yisem n » TARBAET IGUDAR » xas ur tebdi ara asuffeɣ n tesfifin almi d aseggas n 1993 di Tizi Wezzu s tallelt n Tiddukla » Tiɣri Umaziɣ ».
Gar yimenza n terbaet-agi, yella Nabil Seḥrawi, Naser Mserḥi, Busetta Muḥemmed, Yazid Tiṭṭawin, Murad Dendani, Lezher Seidi akked Eebdella Mserḥi; ass-a qqimen-d kan sin deg terbaet « IZENẒAREN »: Nabil Seḥrawi akked Eebdella Mserḥi (Eebba) i d-yerran ɣef kra n yisteqsiyen n uɣmis Tamurt.
{{Tamurt}}: Azul a mass Eebba.
{{Izenẓaren}}: Azul fell-awen, leeslama-nwen ɣer Yicawiyen ladɣa ɣer taddart n Tkukt; ferḥeɣ s waṭas imi d-mlaleɣ d watmaten-iw Iqbayliyen.
{{Tamurt}}: Amek tettili tezlit Tacawit ?
{{Izenẓaren}}: Aswir n tezlit Tacawit yuli acku tekcem deg utrar.
{{Tamurt}}: I tezlit Tacawit tamḥaddit ?
{{Izenẓaren}}: Tenqes s waṭas, llan kan kra n yicennayen maca ttwaḥsaben s yiḍudan ufus, aya yettuɣal ar tiddukliwin ur nqeddec ara taggara-yagi.
{{Tamurt}}: D acu-tt tmuɣli-nwen ɣef Timanit i Tmurt n Yiqbayliyen ?
{{Izenẓaren}}: Tikti telha, awi yufan ad tili di temnaḍin akk n Lezzayer akken ad yili leḥkem afidirali.
{{Tamurt}}: Amek tettwalim tikti n Timanit i Tmurt n Yicawiyen ?
{{Izenẓaren}}: Xas d tkti igerrzen, yueer lḥal dagi mliḥ.
{{Tamurt}}: Deg taggara, d acu-tt tiɣri-nwen ?
{{Izenẓaren}}: Di taggara, ad ken-snemmreɣ imi d-tejbam fell-aɣ, nettḥulfu s yiwen umennuɣ u nessaram Imaziɣen ad gen afus deg wufus, ilaq ad naẓ ar zdat nebla tigdi.
07 Avril 2013 sɣur Lmulud Yunsi


text:
Asmekti n Mohamed Belaouche umi qqaren Ssi Muḥ U Lḥaj
Sebea u ṛebein n yiseggasen seg wamsi ay yemmut
Amdan ittettu amezruy (ttarix),
maca amezruy werjin ittettu amdan. Llan kra n
yergazen, ala d amezruy ay asen-yettarran tajmilt i lebda. Deg wass n 23 Tubeṛ 1960, yeYli Mohamed Beloauche d ameYras (ccahid) deg Teẓrut n Yinezliwen,
s leslaḥ deg ufus. Belaouche yella d agenses (lieutenant) n wasun (zone) wis 4 n Twilayt tis 3. Ilul-d deg wass n 13
Dujembeṛ 1920 deg taddart n TfuYalt, deg Imkiren (Tizi Wezz). Asmi ay yesea eecrin n yiseggasen, yekcem,
am waṭas n yelmeẓyen n tallit-ines, Yer Ukabar n WeYref Adzayri (PPA – Parti du Peuple Algérie),
Yas akk-n yekker-d deg yiwet seg twaculin timeṛkantiyin akk n taddart. Mohamed Belaouche yella d amzenzu (ttajer)
u yelmed Leqran, dYa d ay-a ay t-yejjan ad yessen mliḥ taeṛabt.
Mohamed Beloauche yella d argaz ufhim u itteddu s tezdeg deg tudert-ines, d ay-a ay t-yejjan ad yesseqnee aṭas
n yelmeẓyen ad kecmen Yer Ukabar n WeYref Adzayri (PPA), sakk-in, asmi ay qrib ad d-tekker Tegrawla, yeqqel
yesseqnae-iten ad ttekkin deg ussewjed n yimenYi imselleḥ. Yagi, deg yiḍ n 31 Tubeṛ ed umezwaru
n Nwembeṛ 1954, tettunefk-as, netta ed yimeddukal-ines, yiwet n tuYdaḍt (mission) deg Blida. DYa ass-nni
ay iga leqdic-ines amezwaru deg Tegrawla.
Beloauche yettekka deg waṭas n yimenYiwen deg yiwet n tkebbanit (compagnie) n Tama (région) tis 2, u iban-d
d argaz yesean tabYest (lkuṛaj). D ay-a ay yejjan imḍebbren-ines ad as-fken tafesna (legṛad) n
ugenses (lieutenant).
I lmend n wesmekti n wass ay deg yemmut, nṛuḥ
neẓra-d yiwen seg yimeddukal-ines, Eemmi Rabah Bendif. Aneggaru-a yenna-aY-d belli Mohamed Belaouche yettekka
deg wekmin (embuscade) ay gan deg ”wemkan wis 9” deg Sidi Eli Bunab, akk ed wekmin
n Lmusem (Elmoussem) ay d-yellan din daYen. Belaouche yettekka deg yiwen n yimenYi d ameqran deg Ayt Seeda,
am wakk-n yettekka deg wekmin ay gan deg Ibueezzunen, deg tama n Tizi Wezzu, sdat n Timezrit.
Eemmi Rabah yerna-aY-d belli Ssi Muḥ U Lḥaj yettekka deg yimenYi-nni ameqran ay d-yellan
deg 6 Yennayer deg Ayt Yeḥya Musa, ay deg sṛuḥen yiserdasen (iesekṛiyen) n Fṛansa agenses
(lieutenant) Graziani ed useṛjan (sergent) Chassin, am wakk-n ay aY-d-yeḥka Eemmi Rabah s ttfaṣ̣il
imenYi n Icuqren (Ichoukrene) deg tama n Dree Lmizan : ”Tella yiwen n teYlamt (convoi) n yiserdasen (iesekṛiyen)
ay d-yetteeddin tikkelt i dduṛt Yef ttesea n tṣ̣ebḥit Yef taddart-nni [Icuqren].
DYa neezem ad ten-nwet. Nṛuḥ seg TfuYalt Yer Icuqren. Neqqim neYYaz iṭranciyen
s teYzi n yiḍ, acku nella deg yiwen n wemkan ifeḍḥen. AYella-nneY (ccaf) Akli Hamraoui yenna-aY-d
ad neffer deg-sen. D acu kan, azekk-anni, teedda-d yiwet n tmezzayt (patrouille) n ussenqed uqbel ma teedda-d teYlamt-nni.
DYa yexṣ̣er leḥsab-nneY. Γas akk-n, nemyuṭṭaf ed tmezzayt-nni. Nessaweḍ
ad nenY eecrin deg-sen, alama ay rewlen Yer taddart ay meneen”.
Eemmi Rabah yerna-aY-d yiwet n tYawsa s wazal-is : ”CfiY Yef wasaḍ-nneY
(héros). Γas akk-n yella yekreḥ ussan-nni, d netta ay d amezwaru ay iqerrsen (tirer) Yef weedaw. Ssi
Muḥ U Lḥaj yeṭṭef tameẓyant (taḥeṛṛast) s yiwen n ufus imi afus-ines niḍen
yella icudd. Ula mi akk-n nella neYYaz aṭranci, aYella n tkebbanit (chef de compagnie) ur t-yejji ara
ad yeqdec id-neY u d wayeḍ umi yenna ad yeYz deg wemkan-is. Mi bdan Yefṛensisen la aY-d-kkaten
s lemdafee, nerwel-d Yer Tamda n Eli, sakk-in Ssi Muḥ U Lḥaj yuwey-aY alama ay d TaYzut,
anda ay d-yezga wurti-ines, u necca din lfakya alama ay neṛwa”. Amjahed ay nesseqsa yeḥbes ciṭṭ
akk-n ad d-yemmekti awal ay asen-yenna Mohamed Beloaouche deg wurti-ines : ”Ccet amzun deg wayla-nwen ay tellam, ccet,
kenwi d arraw-iw, ur seiY ara iqcicen, ala yiwet n yelli ay seiY”.
Agenses (lieutenant) Belaouche
yettekka deg yimenYiwen niḍen. Hacene
Belaouche, d anagi niḍen yessnen Ssi Muḥ U Lḥaj, nesseqsa-t u yeḥka-aY-d belli : ”Deg 1956,
Ssi Muḥ ed yimeddukal-ines gan yiwen n wekmin deg Tamdikt, deg webrid aYelnaw (route nationale) 68, gar Tizi Γennif
ed Yesser. Ass-nni, yella wagu. Ssi Muḥ U Lḥaj ed yimeddukal-ines nsan deg yiwen n llangaṛ. Deg tfejrit,
mi akk-n mazal agu-nni n tṣ̣ebḥit, Ssi Muḥ U Lḥaj ed yergazen-ines wten taYlamt-nni (convoir)
ay llan ttṛajun. Ass-nni mmuten aṭas n yiserdasen n Fṛansa. Maca daYen Ylin kra n yimeYrasen
(ccuhada), wi d Abdellah Adjab, Arezki Bekhat ed yiwen qqaren-as Hanou”.
Sdeffir ma yemmut weknaner (coloner) Amirouche deg 1959, u yerna deffir-s uYella n wasun (chef de zone) Ali Bennour,
deg wass n 21 Tubeṛ 1959, ur msefhamen ara wid iḥekmen Tawilayt tis 3. DYa yeffeY Belaouche seg wasun
wis 4 n Twilayt tis 3, u iṛuḥ Yer Twilayt tis 4, anda ay ikemmel imenYi alama ay d asmi ay yemmut. Rabah
Bendif ifuṛes tagnit n tejmilt-a akk-n ad as-yedeu i Ssi Muḥ U Lḥaj ad t-yessezdeY Ṛebbi
deg Ljennet-ines.
Seg Dépêche de Kabylie - Laṛebea, 24 Tubeṛ 2007 – Uṭṭun 1641
SYur Amar Ouramdane
Tasuqilt sYur Omar Mouffok